
Céhes vállalkozók és piaci alkalmazkodás A mezőtúri fazekasság a 18–19. században

Dolgozatom témája az országszerte híres mezőtúri fazekascéh történetének bemutatása.
Kutatásaim során szembesültem azzal a látszólagos ellentmondással, hogy habár a céhet végig feudális jellegű szervezetnek tekinthetjük, amely ragaszkodott előjogaihoz, az idők során mégis jelentős változásokon ment keresztül. Az alkalmazkodási kényszer főleg a 19. századtól kezdve vált jelentőssé, amikor a korábbi, évszázadokig szinte változatlan mázatlan feketekerámiákat olyan edények váltották fel, melyekhez új színeket, mintákat, technikákat és nyersanyagokat használtak. Az új stílus kialakításában jelentős szerepet játszott a fő vásárlóközönséggé váló parasztság ízlésvilágához való alkalmazkodás is, mely főleg a felhasznált népművészeti motívumok, valamint a szín-és formavilág változásain keresztül figyelhető meg.
A dolgozatban kitérek azokra az egyéb külső hatásokra is, melyek jelentősen befolyásolták a mezőtúri fazekasság fejlődését. Ilyen volt például a török hatás, illetve a környező fazekasközpontok közül a hódmezővásárhelyi fazekascéh befolyása, mely különösen a mázas edényeknél volt jelentős. Azonban fontos megemlíteni, hogy nem csak a mezőtúri korsóscéhet érték külső hatások, hanem a túri fazekasok is befolyásolták más települések fazekasságát, hiszen a mezőtúri edények olyan népszerűvé váltak országszerte, hogy számos helyen utánozták őket.
Ahhoz, hogy teljes képet kapjunk a mezőtúri korsóscéh átalakulásáról, fontosnak tartottam bemutatni, hogy milyen volt az élet a korsóscéhben. A céh szervezetén belül jelentős változások mentek végbe a vizsgált korszakban, különös tekintettel az inasok, legények és mesterek viszonyára.
Vizsgáltam azokat a kedvező adottságokat is, amelyek a mezőtúri fazekascéh létrejöttét lehetővé tették. A jó földrajzi adottságokon, a kiváló minőségű agyagon, a kedvező fekvésen kívül az országos jelentőségű mezőtúri vásárok fontos szerepét ismertettem dolgozatomban.
A céhrendszer felszámolása után, a 19. század végén és a 20. század elején több kísérlet is történt a korsóscéh más formában történő működtetésére. A kollektív (ipartestület, fazekastanfolyamok) és az individuális stratégiák (Badár Balázs művészi irányzata) bemutatása után röviden kitérek a mezőtúri fazekasság válságára, s felszámolására az ötvenes években.



